**הכל מעלין לארץ ישראל**

מקורו הדין, טעמו, ותוקפו – בזמן הבית, בזמן הגלות, ובשובנו לארצנו

סיכום דברי הרב ישראלי זצ"ל ב"ארץ חמדה", ספר א' שער א', סימנים א-ו

הכתוב בכתב רש"י הוא הערות ותוספות משלי. א.מ.

[שיטת הרמב"ן במצוות יישוב הארץ 2](#_Toc421484219)

[ר' חיים כהן בתוס' 3](#_Toc421484220)

[שיטת הרמב"ם 4](#_Toc421484221)

[דברי רב יהודה 6](#_Toc421484222)

[אחרי קום המדינה 7](#_Toc421484223)

[סיכום 8](#_Toc421484224)

[נספח מקורות 9](#_Toc421484225)

[הרמב"ן 9](#_Toc421484226)

[המגילת אסתר 9](#_Toc421484227)

[הרמב"ם 10](#_Toc421484228)

[פי"ג מהלכות אישות 10](#_Toc421484229)

[פ"ח מהלכות עבדים 10](#_Toc421484230)

[פ"ה מהלכות מלכים 11](#_Toc421484231)

[ירושלמי שביעית ריש פ"ו 12](#_Toc421484232)

# מצוות יישוב הארץ - שיטת הרמב"ן

לשון הרמב"ן והמגילת אסתר ראה להלן ב [נספח](#_נספח)

לדעת הרמב"ן "והורשתם את הארץ וישבתם בה" היא מצות עשה אחת, הכוללת שני חלקים – כיבוש וישיבה. ומצווה זו על שני חלקיה מחייבת לא רק את הציבור אלא גם כל אחד ואחד, ואף בזמן הגלות.

הקשה המגילת אסתר: המצוה אמנם נהגה בזמן יהושע ודוד עד שלא גלינו מארצנו, אבל אחר הגלות – אדרבא נצטוינו שלא יעלו בחומה, שלא נמרוד באומות ביד חזקה.

כוונתו – וא"כ זו מצווה שאינה נוהגת לדורות. (שורש ג').

ועל זה יוכל הרמב"ן לתרץ שכיון שיחזור בבוא המשיח א"כ שפיר נקראת 'נוהגת לדורות'.

וכתב עוד:

ועוד ראיה שאין זו מצוה ממה שאמרו ג״כ התם (כתובות דף קי״א) כל העולה מבבל לא״י עובר בעשה שנאמר בבלה יובאו ושמה יהיו, ואם היה מצוה בדירת א״י בכל הזמנים איך יבא נביא אחר משה לסתור אח דבריו והא אין נביא רשאי לחדש דבר מעתה וכ׳׳ש לסתור.

ועל זה יוכל הרמב"ן לומר שמדובר בעקירה ע"י נביא ב"שב ואל תעשה" [[1]](#footnote-1) כך שבעצם המצווה עדין בתוקף.

אבל נראה לומר, שלדעת הרמב"ן הגדרת המצווה "והורשתם את הארץ" אינה לכבוש את הארץ ולהוריש אותה להשמיד את יושביה[[2]](#footnote-2), אלא לדעתו "והורשתם" היא מלשון ירושה, לרשת את הארץ, לממש את ירושת אבותינו. יש למצווה זו שני חלקים, הכנסתה לרשותנו והישיבה בה, אבל זו מצווה אחת שעניינה מימוש הירושה. ולכן היא נוהגת בכל הדורות, ונוהגת לא רק בציבור אלא גם על כל יחיד ויחיד, כי ההכנסה לרשותנו יכול להעשות ע"י כיבוש מלחמה, כבזמן יהושע ודוד, יכול להיות "כיבוש" חזקה ברשיון האומות גם ללא שלטון מדיני, כבזמן עזרא, (כלשון חכמים "הרבה כרכים כבשו עולי מצרים ולא כבשום עולי בבל"), ובדורות הגלות כאשר יש מגבלת השבועות - מתקיימת הירושה כאשר היחידים רוכשים את הארץ ומכניסים אותה לרשות ישראל, וכל עוד לא עולים בחומה אין על היחידים מגבלת השבועות לדעת ר' זירא.

# "הכל מעלין לארץ ישראל" ודברי ר' חיים כהן בתוס'

שנינו במשנה הכל מעלין לארץ ישראל, הכל מעלין לירושלים, אחד האנשים ואחד הנשים. **מה טעמו של הדין הזה?**

**הרשב"ש (שו"ת סי' א) כתב בפשיטות שטעם התקנה הוא משום מצוות יישוב ארץ ישראל, שכפי שכתב הרמב"ן היא מצוה מהתורה. וגם מי שלא מנה מהתורה (הכוונה לרמב"ם) – מודה שהיא מדרבנן. ולא תקנה זו בלבד, אלא כל המקומות שנזכרו בתלמוד משום יישוב ארץ ישראל, כגון חיוב מזוזה בא"י מייד, ושטף הנהר זיתיו, ועוד – הכל הוא משום מצווה זו.**

**אלא שלגבי היישום המעשי – ניתן לאכוף בן זוג רק אם הדרכים אינן מסוכנות, ורק אם יש מקום ראוי בארץ ישראל לגור ולהתפרנס.**

כתבו התוס' בכתובות: **הוא אומר לעלות.** אינונוהג בזמן הזה, דאיכא סכנת דרכים. והיה אומר ר' חיים דעכשיו אין מצוה לדור בארץ ישראל, כי יש כמה מצוות התלויות בארץ, וכמה עונשין, דאין אנו יכולים להיזהר בהם ולעמוד עליהם:

המהרי"ט (שו"ת מהרי"ט ח"ב סי' כ"ח) הקשה כמה קושיות על דברי התוס', עד שהגיע למסקנה שדברים אלו "אינם מיסוד התוספות" והם "הגהת תלמיד ולאו דסמכא כלל". והביא לכך כמה טעמים:

1. הרא"ש העתיק את הגמרא ולא העתיק את התוס'. גם הגהות מרדכי העתיק רק את ענין סכנת הדרכים ולא את שאר דברי התוס'. גם מהר"ם (שו"ת סי' קצט) פסק שאין חילוק בין זמן הבית לזמן הזה.
2. מה שכתבו שאין יכולין להיזהר – דברי תימא, מי שירצה יקנה לו קרקע ויקיים המצוות ומי מעכב על ידו.
3. עיקר הטעם שהכל מעלין לא"י הוא מצד קדושת הארץ וישיבתה, כדברי הרמב"ן שנוהג אפילו בזמן הזה. כי אם היה מצד מצוות התלויות בארץ (כפי שכתבו התוס') – אשה ועבד אינם שייכים במצוות אלו, כי מה שקנתה אשה קנה בעלה והוא המחוייב במצוות התלויות בקרקע ולא היא. אלא על כרחך שהיא משום מצוות התורה לשבת בארץ.

לגבי סכנת דרכים – דברי התוס' התקבלו בפוסקים, ע' שו"ת הרשב"ש הנ"ל ושו"ע אבן העזר ס"ס ע"ה ובאחרונים, אבל לגבי דברי ר' חיים כהן – האחרונים הלכו אחרי המהרי"ט, ע' פתחי תשובה שם.

אבל למרות כל חוזק קושיותיו – עדין קשה לשבש את התוס', ואחרי העיון נראה ליישב את דבריהם.

בגמרא כאן פירשו את המשנה "אין הכל מוציאין" – לאתויי עבד שברח מחוצה לארץ לארץ, שאומרים לאדונו למכור אותו כאן ושלא יוציאנו לחו"ל "משום יישוב ארץ ישראל". והקשו התוס' הלוא בגיטין איים ר' אמי על האדון שהוא יפקיע ממנו את העבד אם לא יסכים לשחררו [והעבד על כן ייתן לו שטר התחייבות לשלם את דמיו לכשיהיה לו]?

ותירץ ר"ת – הובא בתוספות הרא"ש – שהמכירה כאן היא היא ההפקעה שבגיטין, דהיינו שהעבד "קונה" את עצמו ומתחייב לשלם.

והקשו עליו א"כ כל העבדים יפקיעו עצמם מיד אדוניהם?! ולכן תירצו בתוס' שבגיטין מדובר שלא מצא למכור את העבד, ולכן אמר לו ר' אמי שישחררו והעבד יתחייב לשלם את דמיו.

ולר"ת נראה דוחק לומר שלא מצא למכור בכל ארץ ישראל. ומה שהקשו דאל"כ כל העבדים יפקיעו עצמם מיד אדוניהם – "יותר מזו עשו חכמים משום יישוב ארץ ישראל שהאשה יכולה להפקיע עצמה מבעלה":

מפורש רואים שלדעת ר' תם - דין המשנה אינו כפי שהבין מהרי"ט משום מצוות יישוב הארץ מהתורה, כהרמב"ן, אלא תקנת חכמים. תקנה שאינה מנותקת ממצוות יישוב הארץ, אבל אינה חלק ממנה ואינה נובעת במישרין ממנה.

ויותר מזה נראה שגם לדעת הרמב"ן דין "הכל מעלין" אינו אלא תקנת חכמים. כי פרט לזה שלא הביא כלל את משנתנו בדבריו בספר המצוות, אלא רק את הגמרא שעליה[[3]](#footnote-3) – פרט לכך, מאותה הראיה שהביא המהרי"ט, מאישה ומעבד - ניתן להוכיח להיפך**:** שכן המצווה לדעת הרמב"ן היא "וירשתה וישבת בה", כפי שפרשנו לעיל, וכי איזה ירושת אבות יש לעבד? וגם לגבי אישה, הלוא המצווה היא כיבוש וישיבה, ונשים אין דרכן לכבוש (יבמות ס"ה ע"ב). ולפי מה שאמרנו לעיל שהמצווה היא ירושת אבות – נשים לא ירשו בארץ.

כך שנראה שגם לדעת הרמב"ן דין הכל מעלין הוא תקנת חכמים שכאמור אינו נובע ישירות ממצוות "והורשתם את הארץ וישבתם בה", אלא שכתוצאה ממצווה זו תיקנו חכמים תקנות ליישוב הארץ.

טעם התקנה:

* לדעת ר' חיים כהן התקנה היא מצד מצוות התלויות בארץ. ובעצם אין צורך בזה לתקנה מיוחדת, בכל מצווה מהתורה ראוי להכניס את עצמו לקיימה, כמו בציצית. והקשה המהרי"ט "מי מעכב על ידו". אבל כוונת ר' חיים כהן היא שלא מצד מרד או זלזול במצוות חלילה, אלא הקשיים המעשיים הכרוכים ברכישת קרקע ודירה בארץ שוממה - בגללם ניתן להימנע מלהכניס עצמו לחיוב המצוות התלויות בארץ.
* ניתן גם לפרש שתקנה זו היא כפי שאומרת הגמרא לגבי עבד "זיל זבניה הכא וזיל משום יישוב ארץ ישראל". והכוונה ששקדו חכמים על תקנת ארץ ישראל שלא תהיה שוממה, ותיקנו תקנות לעודד את הישיבה בארץ. אך מסתבר שתקנות כאלה לא חלות כשהארץ בחורבנה, ע' ביצה ה ע"א לגבי עיטור שוקי ירושלים בפירות, ובחושן משפט סי' ס"ט סע' א' לגבי גידול בהמה דקה, וכך גם תקנה זו של הכל מעלין לא חלה כשהארץ בחורבנה.
* ניתן גם לפרש שהתקנה היא משום חיבת הארץ, חשיבות הארץ ומעלותיה כפי שמאריכה הגמרא שם. ע' בירושלמי שמביא ברייתא שהאיש יכול לכפות את האישה לעלות לארץ אך לא להיפך. וכתב המהר"מ (בתשובה הנ"ל, הובא בהגהת אשרי כאן) שהמשנה בזמן הבית והברייתא בזמן הזה. ומכאן למד ר' חיים כהן שבזמן הזה אי אפשר לכפות מצד מצוות התלויות בארץ אלא רק מצד מעלות המקום, וכפייה כזו היא ככפייה ללכת לגור במקומו שהאיש כופה את האשה ולא להיפך. [[4]](#footnote-4)

# שיטת הרמב"ם

הרמב"ם לא מנה את מצוות ישיבת ארץ ישראל מכלל התרי"ג. והשיגו הרמב"ן. והמגילת אסתר השיב על דבריו.

והאחרונים, הפאת השולחן והאבני נזר הקשו עליו ובטלו דבריו מכל וכל. אבל לענ"ד נראה שאפשר ליישב את קושיותיהם.

1. איך המגילת אסתר אומר שכל הפלגות חז"ל בסוגיא על מעלת יישוב הארץ הן בזמן המקדש ולא בזמן הזה לאחר שגלו, וכר' חיים כהן שבתוס', והלוא הרמב"ם פסק להלכה את כל דיני המשנה?

הרמב"ם נמצא בפי"ג מהל' אישות, ובפרק ח' מהל' עבדים, ובפ"ה מהל' מלכים, הובאו הדברים ב [נספח המקורות](#_הרמב"ם)

1. מה שכתב שלו היתה המצווה נוהגת לאחר החורבן היו התנאים יכולים לקיימה – באמת אמרו שם בספרי שחזרו למקומם.
2. מה שכתב שהרמב"ם לא מנאה כי אינה נוהגת בזמן הגלות – והלוא הרמב"ם מנה מצוות רבות למרות שאינן נוהגות כמו תרומות ומעשרות ושביעית שאינן נוהגות מן התורה ואפילו בשמן עזרא לא נהגו מהתורה לדעת הרמב"ם.

ונראה ליישב:

1. הראייה של המגילת אסתר מהתוס' היא שכשם לר' חיים כהן אין מצווה מהתורה בזה"ז לשבת בארץ – כך גם להרמב"ם; ואילו דין המשנה שהכל מעלין, שהוא להבנת ר' חיים כהן מדין מצוות התלויות בארץ – דין זה אכן נוהג גם לאחר החורבן, אלא שעכשיו בזמן בעלי התוס' אינו נוהג בגלל קשיי קיום המצוות באותה התקופה.
2. הראיה של המגילת אסתר מהספרי היא מכך שבכו וקרעו בגדיהם, מה שמוכיח שצוה זו אין בידם לקיימה.
3. תרומות ומעשרות וכל שאר המצוות שהזכיר האבנ"ז – שייכות בכל זמן אלא שחסרים תנאים לקיומה, אבל כיבוש הארץ שאנו מנועים בגלל השבועה כלומר המצווה כלל אינה קיימת בגלל הגלות ואף באיסור אנו עומדים.

אלא שיש להקשות על דבריו מצד אחר. והוא, שמצד ההלכה על מנת ששבועה תחייב - צריך המושבע לקבלה עליו. ולא מצינו שישראל קיבלוה מעולם, וכ"ש אומות העולם. ע"כ כוונת השבועה היא שגזירת הגלות שנגזרה על ישראל – קבלוה באהבה, היא מידי שמים, אל תנסו לצאת כנגדה והיא לא תצלח. אין זו הטלת איסור על ישראל אלא עצה והדרכה שיקבלו על עצמם באלה ושבועה לקבל את גזירת השעבוד. וכן עצה והדרכה לאומות שלא ינצלו את התוקף שבידם להכביד את השעבוד כי מרה תהיה אחריתם. ואם כך, אם אין כאן איסור על ישראל אלא עצה והדרכה – מובן מדוע לא הביאוהו הפוסקים, ונסתרת ראיית המגילת אסתר וכל בניינו שמצוות הכיבוש נתבטלה, היא לא נתבטלה אלא שאיננו יכולים לקיימה (אולי זו השוואת הפאת השלחן לקרבנות).

דעת **האבני נזר**, שלדעת הרמב"ם מצוות כיבוש הארץ היא "החרם תחרימם".[[5]](#footnote-5)

וכתב, שכשם שמנה הרמב"ם מצוות עשה אחת לבנית המקדש וכל כליו (עשה כ'), והרמב"ן סבור שהכלים יש למנותם מצווה בפנ"ע (נמצא בהשגה לעשה ל"ג) – כך גם כאן, לדעת הרמב"ן החרם תחרימם ויישוב הארץ הן שתי מצוות ואילו הרמב"ם מונה אותן אחת.[[6]](#footnote-6)

וזה קשה, (א) קשה לראות איך יישוב הארץ היא חלק ממצוות הכיבוש. ואין לומר שיישוב הארץ היא מטרת הכיבוש והכל מצווה אחת כי אולי מצוות הכיבוש היא כמו השמדת עבודה זרה מחמת קדושת הארץ, (ע' פ"ז מהלכות ע"ז ה"א), ואח"כ מותר לעזוב אותה למקום אחר, (ב) הכיבוש יכול להיות חלק ממצוות יישוב הארץ, כיון שהוא האמצעי למטרה, אך לא להיפך. לו היה כדבריו היה הרמב"ם מונה את יישוב הארץ שהכיבוש הוא חלק ממנה ולא כיבוש שהיישוב הוא חלק ממנו.[[7]](#footnote-7)

**פאת השולחן** הבין בדעת הרמב"ם, כמו שהבינו הרשב"ש, שלדעתו מצוות יישוב ארץ ישראל היא מדרבנן. כיבוש הארץ שעליו דיבר הרמב"ן – כך י"ל לדעתם – הוא כיבוש מלחמה דווקא, וכלול ב"החרם תחרימם" ו"לא ישבו בארצך", אך ישיבת הארץ אחרי הכיבוש – כמו גם משנת "הכל מעלין לארץ ישראל" – כל זה דרבנן.

יש להוסיף: בירושלמי ריש פ"ו משביעית [[8]](#footnote-8) דרשו על ביאת עזרא

**והטיבך והרבך מאבותיך** אבותיך פטורים היו ונתחייבו ואתם פטורים הייתם ונתחייבתם, אבותיכם לא היה עליהם עול מלכות ואתם אע״פ שיש עליכם עול מלכות, אבותיכם לא נתחייבו אלא לאחר ארבע עשרה שנה שבע שכיבשו ושבע שחילקו אבל אתם כיון שנכנסתם נתחייבתם, אבותיכם לא נתחייבו עד שעה שקנו כולה אבל אתם ראשון ראשון קונה ומתחייב

ויש להבין מדוע ביאת עזרא טובה מביאת יהושע בכך שהיה עליהם עול מלכות? יש לומר שיוצאי מצרים היו צריכים להילחם על הארץ, והכנענים לא היכירו בזכותם עליה; ואילו ביאת עזרא – לא היה צריך כיבוש, כיון שזכות ישראל על הארץ הוכרה גם ללא צורך בכיבוש (ואם לא היתה מוכרת- לא היה הכיבוש מועיל).

כלומר**:** לדברי הרשב"ש, והפאת השולחן (והמגילת אסתר) - יש לומר שעיקר מצוות כיבוש הארץ נאמרה לבית ראשון. אבל אח"כ תוכר זכותינו על הארץ ע"י האומות ולא נצטרך לכבשה.

ונראה פשוט שגם לדיעה זו, הלוא פשוטו של מקרא בפרשת ניצבים מדבר על ביאה האחרונה, אלא שהירושלמי אומר שהוא מתייחס גם לביאה שנייה. מכאן נלמד שבביאה שלישית זכות ישראל על הארץ הובטחה להיות מושגת שלא על ידי כיבוש מלחמה, באופן שמצוות ישוב הארץ נאמרה רק לביאה ראשונה ולא לביאה שנייה וכל מה שאחריה.

ולפי הרמב"ם חייבים לומר שכך זה יהיה, כיון שהרמב"ם פסק (פי"א ממלכים ה"ג) שאין בין העולם הזה לימות המשיח אלא שעבוד מלכויות בלבד, ושהמלך המשיח לא יעשה מופתים אלא מעצם מעשיו נלמד על כך שהוא המשיח – אם כן איך יצוייר כיבוש הארץ לפני שיוודע שהוא המשיח והלוא אנו עומדים באזהרה שלא לעלות בחומה. מזה נראה שקבלת הארץ לרשותנו והתרת השבועה תהיה על ידי הכרת האומות תחילה.

# דברי רב יהודה

דברי רב יהודה בגמרא מוקשים מאוד:

1. מה מקורו של רב יהודה, בתחילה אמר "בבלה יובאו ושמה יהיו" ואח"כ אמר שלוש השבועות – מה הסיכום?
2. רב יהודה אמר "כל העולה מבבל", אך אם הנימוק הוא שלוש השבועות הרי זה לא רק מבבל?
3. הפסוק "בבלה יובאו" הוא על כלי שרת, מדוע הרמב"ם הביאו לענין איסור יציאה מבבל?
4. רב יהודה אמר "עובר בעשה", אם מצד השבועה הלוא אין בזה עשה כלל?
5. לפי מה שאמרנו לעיל שהשבועה אינה איסור אלא עצה טובה שלא לגרום להכבדת השעבוד – מדוע נאסרה העלייה? ומדוע עליית יחידים תגרום להכבדת השעבוד?
6. איך אפשר ללמוד מכלי שרת, הלוא לישראל יש מצוות ישוב הארץ משא"כ בכלים?

ונראה להסביר את הדברים ע"פ היסוד של האבני נזר, שאם יש שבועה על ישראל שלא יעלו בחומה – שוב אין חובה גם על היחידים לעלות בלי רשות המלכות, כי אם היתה חובה על היחידים שוב ממילא היו כולם מצווים בה את מי מהם תוציא. [[9]](#footnote-9)

וזו גם דעתו של רב יהודה: השבועה מכוונת לעליית רבים, ולדעתו - לא רק ביד חזקה אלא גם ברשות המלכות נאסרו הרבים לעלות. וממילא ביחיד אין מצווה, כי זה גלגל חוזר אם יש מצווה על כל היחידים הרי זה הופך לעליית רבים שכאמור נאסרה.

וכעת אחרי שעליית יחידים נאסרה – שוב ניתן ללמוד מכלי השרת. (ובזה ענינו על א-ד-ו)

ורב יהודה אמר "העולה מבבל" למרות שהאיסור הוא גם משאר ארצות - כלשון הפסוק "בבלה יובאו". (שאלה ב)

כסף משנה**:** שמואל אמר "כשם שאסור לצאת מארץ ישראל לחוצה לארץ – כך אסור לצאת מבבל לשאר ארצות".

וההשוואה "**כשם** שאסור לצאת מא"י כך מבבל" מלמדת אותנו שמותר לצאת מבבל ללמוד תורה ולישא אשה וכו', כשם שמותר לצאת מא"י, ואף לא"י מותר לצאת לצורך אלו, ויחזור. (תשובת הרב ישראלי לשאלת הלח"מ על הכס"מ "מאי כשם").

ורב יהודה הבין ש"שאר ארצות" כולל גם ארץ ישראל, "בבלה יובאו ושם יהיו", כחלק האיסור הכללי לעלות לארץ ישראל, וזה מה שהוא הוסיף "כל העולה מבבל לארץ ישראל עובר בעשה בבלה יובאו". ואמוראים רבים בגמרא סברו כשמואל, וכפי שפירשו רב יהודה, פרט לר' זירא, ולכן פסק הרמב"ם כמוהו ואיחד את שתי המימרות לאחת. (ולא כרש"י שהאיסור הוא מחמת הישיבות שבבבל).

הרב ישראלי**:** אכן אמוראים רבים סברו כשמואל, אבל לעניין לצאת מבבל לשאר ארצות, ואת זה באמת אפשר ללמוד מכלי שרת. וזה מה שהרמב"ם פסק כרב יהודה. אבל לעניין לעלות לארץ ישראל – בזה נחלק ר' זירא על רב יהודה בהבנת שמואל, ובזה לא דיברו האמוראים האחרים, ובזה פסק הרמב"ם כר' זירא שמצוות ישיבת ארץ ישראל ישנה גם בזמן הזה.

והמקור לזה – **ואכלת ושבעת וברכת את ה' א-לוקיך על הארץ הטובה אשר נתן לך**. אם נצטוינו להודות לה' על הארץ – איך אפשר לצאת ממנה, לגלות במעשה שהוא מואס בה, אינו מכיר בסגולותיה, ועושה את ההודאה פלסתר?! איך אפשר להיות כפוי טובה ולזלזל במתנת ה'?!

אולם אחרי הגלות, אחרי שבעווננו גלינו – יש לדון אם עדין יש עלינו מצווה לגלות את רצוננו שאנו מחבבים את מתנת ה' ומעריכים סגולותיה, אחרי שהקב"ה נתשנו ממנה, זה תלוי בהבנת השבועות כרב יהודה או כר' זירא.

# אחרי קום המדינה

האבני נזר (תנד, נו) כתב "אם יותן רשות לכולם – ייחשב פקידה". ומקורו כתב (תנו, ב) בפרק קמא דיומא "אלו עשיתם עצמכם כחומה בימי עזרא" ושם פירש רש"י "כחומה – ברשות" כי עלייה בימי עזרא היתה ברשות, ומכאן שאם תינתן רשות אפשר שייחשב פקידה.

ביאור דבריו: קשה על רש"י בכתובות, היות וביומא קבל על בני בבל מדוע לא עלו כחומה בימי עזרא, והלוא אז היתה עלייה ברשות – מוכח שגם עלייה ברשות נקראת עליה בחומה א"כ מדוע פירש בכתובות שדוקא עליה ביד חזקה היא זו שאסורה. והתשובה - שאם יינתן רשיון לכולם לעלות הלוא זו פקידה ובטלו השבועות שהן "עד שתחפץ", וא"כ לא ייתכן לפרש שהאיסור לעלות כולם יחד הוא ברשיון, ולכן פירש שהאיסור לכולם לעלות הוא רק ביד חזקה. ומכאן הכריע האבני נזר שאם יש רשיון לכולם לעלות – הרי אין השבועה קיימת.

אם כי, לפי מה שפרשנו לעיל, שרב יהודה סובר שעליית כולם ברשות גם היא כלולה בשבועה, ורק לדעת ר' זירא רק עלייה ביד חזקה כלולה בשבועה – לפי זה אין מקום לדיוקו.

אבל, אם יינתן רשיון לא רק לעלות אלא אף להקים מדינה חופשית – זה בודאי נחשב לפקידה. זו גם הלשון "עד שתחפץ": לא שתתבטל השבועה אלא שתבוא הרשאת העמים ואז לא יהיה צורך לעבור על השבועה. אולי זה אף מפקיע את השבועה גם לדעת רב יהודה וממילא חוזרת המצווה לעלות.

* כאמור ברגע שניתנה רשות של הקמת מדינה חופשית מעול זרים – בזה בהכרח גם לדעת רב יהודה מותר לעלות, כי זה בוודאי ייחשב לפקידה, ואולי אף לביטול השבועה, וממילא חוזר הדבר למצווה. והכרת האומות בזכותם של ישראל, כפי שביארנו לעיל בשיטת הרמב"ם, שעל ידו מתכונן ציבור בעל שלטון עצמאי בארץ ישראל – הוא הוא השלב הראשון הזה בדרך הגאולה וכהקדמה למלכות מלך המשיח.
* וגם אם לא נרחיק לכת עד כדי כך (למרות שהדברים נראים נכוחים וברורים) – הרי בודאי שזה מפנה בקורות ימינו, שניצלנו מאימת השבועה ומאירתה, ואנו יכולים לעלות כל ישראל לארץ, ובטל העונש "ואתכם אזרה בגויים", ואיננו נתונים יותר לקיום ניסי, ויש לנו כושר הגנה עצמית – הרי זה ענין חשוב לאין ערוך מצד עצמו ובדין הוא שנעריכו כראוי כגילוי חסד א-לוקי שרק דורנו זכה לו.
* ובודאי שהכרת האו"מ מספיקה, ואין תוקף להתנגדות עמי ערב[[10]](#footnote-10), כי הארץ היתה שייכת בקניין מלחמה לאנגלים, ומסרה את זכות קניינה לשאר האומות וקיבלה מהם מנדט בשעתו – החלטת האומות האלה היא בעלת תוקף. ולעמי ערב או ערביי הארץ אין שום זכות על הארץ, וגם התנגדותם באו"ם הרי בטלה דעתם.

ומעתה כיון שהחזקנו בארץ בהסכמה וברצון הבעלים החוקיים – הרי שזכינו בה, ומעתה גם אם יחזרו בהם זה לא יפקיע את זכותינו. ושמירה על זכויותנו אינה עלייה בחומה.

* ומכיון שהקמת המדינה היתה מותאמת להלכה – הרי המלחמות עליה הן עזרת ישראל מיד צר. ואין לומר שלו היו מוותרים על הקמת המדינה לא היו נלחמים בנו, (א) כי אין אנו חייבים להיענות לתביעות גזלנות, (ב) עצמאות מדינית היא מכשיר חשוב לשמירת הנפש ואסור לוותר על זה ולהישאר חסרי הגנה, (ג) אסור לוותר על השחרור מאימת השבועה, ועל השלב הראשון בגאולה.

וגם מה שכבשנו מחוץ להחלטת החלוקה – היתה זו מלחמת מצווה שהיתה מותרת ומצווה, וגם הכיבושים שיצאו ממנה הם בדין וקנייננו תורת קניין מוחלט של כיבוש מלחמה.

ואין לומר שעיקר ההודאה צריכה להיות על יום תום הקרבות, אין הדבר כן עיקר ההודאה היא על היום שעשינו מעשה והפכנו את החלטת האו"ם לעובדה מוגמרת.

* ומעתה אין ספק שיש מצוות יישוב ארץ ישראל במלואה לכל הדיעות, לפי פאת השולחן מדרבנן, ולכל הדיעות האחרות, כולל המגילת אסתר ור' חיים כהן שבתוספות – מהתורה.

# סיכום

* **הרמב"ן**

"והורשתם את הארץ וישבתם בה". לדעת רש"י, פסוק זה הוא הדרכה לישראל "אם תורישו את הארץ מיושביה – אז תוכלו לשבת בה". אבל לדעת הרמב"ן פסוק זה הוא מצוה. ועוד חולק הרמב"ן על רש"י בפירוש המילה "והורשתם": לדעת רש"י "והורשתם" היא לכבוש את הארץ ולהוריש אותה להשמיד את יושביה, אבל לדעת הרמב"ן הגדרת המצווה "והורשתם את הארץ" היא מלשון ירושה, לרשת את הארץ, לממש את ירושת אבותינו. יש למצווה זו שני חלקים, הכנסתה לרשותנו והישיבה בה, אבל זו מצווה אחת שעניינה מימוש הירושה. והיא נוהגת בכל הדורות, ונוהגת לא רק בציבור אלא גם על כל יחיד ויחיד, כי ההכנסה לרשותנו יכול להעשות ע"י כיבוש מלחמה, כבזמן יהושע ודוד, יכול להיות "כיבוש" חזקה ברשיון האומות גם ללא שלטון מדיני, כבזמן עזרא, (כלשון חכמים "הרבה כרכים כבשו עולי מצרים ולא כבשום עולי בבל"), ובדורות הגלות כאשר יש מגבלת השבועות - מתקיימת הירושה כאשר היחידים רוכשים את הארץ ומכניסים אותה לרשות ישראל.

* דין **הכל מעלין.**
* דעת הרשב"ש ומהרי"ט שהיא משום מצוות התורה של ירושה וישיבה.
* בתוס' ובתוס' הרא"ש ראינו שהם סוברים שזו תקנת חכמים, שאמנם היא משום יישוב ארץ ישראל אבל אינה נובעת ישירות ממצוות התורה של יישוב הארץ. וגם דעת הרמב"ן כנראה כך היא.
* לדעת ר' חיים כהן התקנה היא מצד מצוות התלויות בארץ. ו"עכשיו", כלומר בזמנו, הקשיים המעשיים הכרוכים ברכישת קרקע ודירה בארץ שוממה הם כה רבים עד כי בגללם ניתן להימנע מלהכניס עצמו לחיוב המצוות התלויות בארץ.
* ניתן גם לפרש שטעם תקנה זו הוא ששקדו חכמים על תקנת ארץ ישראל שלא תהיה שוממה, ותיקנו תקנות לעודד את הישיבה בארץ. אך מסתבר שתקנות כאלה לא חלות כשהארץ בחורבנה.
* ניתן גם לפרש שהתקנה היא משום חיבת הארץ, חשיבות הארץ ומעלותיה כפי שמאריכה הגמרא. ולמד ר' חיים כהן שבזמן הזה אי אפשר לכפות רק בגלל מעלות הארץ.
* **הרמב"ם** לא מנה את מצוות יישוב הארץ.
* המגילת אסתר הבין שכיבוש הארץ הוא כיבוש ממש, ושהשבועות אוסרות אותנו מלחזור לארץ, ולכן זו מצווה שאינה נוהגת לדורות. וניתן ליישב את הקושיות שהקשו עליו האחרונים. אבל הרב ישראלי דחה את דבריו, שהיות ושבועות שהמושבע לא קיבלן על עצמו אינן תופסות – על כרחך השבועות האלו אינן איסור אלא עצה והדרכה.
* האבני נזר הבין בדעת הרמב"ם שמצוות יישוב הארץ היא חלק מ"החרם תחרימם".
* הרשב"ש (שו"ת סי א') כתב ש"גם מי שלא מנה את יישוב ארץ ישראל כמצות עשה מהתורה – בודאי שהיא מצוה מדרבנן, וכוונתו לרמב"ם. וכ"ד פאת השולחן.
* ולדעת הרב ישראלי – מצוות ברכה על הארץ הטובה ממילא כוללת בתוכה גם ישיבה בה.

(לגבי אחרי הגלות אם עדין יש עלינו מצווה לגלות את רצוננו שאנו מחבבים את מתנת ה' ומעריכים סגולותיה, אחרי שהקב"ה נתשנו ממנה - זה תלוי בהבנת השבועות. לדעת ר' זירא עדין יש מצווה, ולרב יהודה הגלות הפקיעה המצווה מכל וכל).

* **אמר רב יהודה** כל העולה מבבל לארץ ישראל עובר בעשה שנאמר בבלה יובאו ושמה יהיו
* רב יהודה למד בשיר השירים שהושבעו ישראל "אם תעירו ואם תעוררו את האהבה עד שתחפץ" שלא לעלות לארץ כחומה כולם יחד. ולדעתו אף ברשות המלכות אסור.

וממילא היות ויש איסור על הרבים - מפקיע הדבר גם מהיחידים את מצוות העלייה.

ומכלי השרת נלמד שלא רק שאין מצווה, או חובה, אלא אף אסור לעלות.

ור' זירא סבר שהשבועה היא רק שלא ברשות המלכות, אבל ברשות - מותר אף לרבים וכ"ש מותר ומצווה ליחיד.

* רב יהודה שמע משמואל "כשם שאסור לצאת מארץ ישראל לבבל – כך אסור לצאת מבבל לשאר ארצות". והסביר רב יהודה שאיסור היציאה מבבל הוא אף לארץ ישראל בגלל האיסור הכללי לעלות לארץ ישראל, "בבלה יובאו ושמה יהיו".
* הכס"מ הראה בגמ' שלא לא נחלקו עליו האמוראים, ולכן פסק הרמב"ם את שתי המימרות האלו וכרכן כאחת.
* והרב ישראלי טוען שזהו לענין היציאה מבבל לשאר ארצות, אבל לעניין היציאה מבבל לארץ – חלק ר' זירא, ולא מצינו מי שחולק עליו, ולכן לעניין יישוב אר"י פסק הרמב"ם את כל ההלכות הנובעות מהסוגיא אף בזמן הזה.
* **לאחר קום המדינה**
* נתינת רשות לעם ישראל לעלות לארץ – כתב האבני נזר "אפשר שייחשב כפקידה". אבל נתינת רשות להקים מדינה חופשית – זה בודאי נחשב לפקידה. אולי זה אף מפקיע את השבועה גם לדעת רב יהודה וממילא חוזרת המצווה לעלות.

מסתבר שזהו שלב מוקדם בתהליך הגאולה השלמה.

* נתינת הרשות באו"ם – היא מוסמכת ומספקת, התנגדותם של המיעוט באו"ם – הרי בטלה, לפי תקנון האו"ם, ולעמי ערב – גם אלו היושבים בה – אין זכות על הארץ.
* ברגע שניתנה הרשות – חובה ומצווה היה עלינו לממש אותה. החל מהטעם שמדינה חופשית מאפשרת לנו לשמור את נפשותנו, לבל נהיה הפקר לרצחנים, כל שכן שהיא הסירה מעלינו את השבועות ומאירת הגלות, ואיפשרה לנו לזכות בירושתנו, ובודאי לפי מה שבארנו שזהו שלב מוקדם לגאולה השלימה.
* מלחמה זו – מלחמת הגנה - היתה מלחמת מצווה, עזרת ישראל מיד צר, וכל מה שכבשנו – קנינו בקניין מוחלט של כיבוש מלחמה, גם אותם חלקי ארץ ישראל שלא נכללו בהחלטת החלוקה.
* יום הכרזת המדינה הוא יום המפנה בתולדות ישראל, שכן ההכרזה גרמה את כל התוצאות הנ"ל, ויש להודות ולהלל לה' על כל זאת – כמובן בצד המאבק לחזק את שמירת התורה ושומרי התורה במדינה.
* ובודאי שעם הקמת המדינה על כל המשמעויות כפי שפורטו לעיל חזרה מצוות ישיבת הארץ לכל הדיעות.

בירורים אגב אורחא

* בסי' ב' דן הרב בהרחבה בהגדרת עקירה ע"י נביא בהוראת שעה ועקירה ע"י בית דין בשב ואל תעשה, ובחילוקים שביניהם לפי הרמב"ם ולפי הרמב"ן, ומדוע כשהביא הרמב"ם בהלכות ממרים (פ"ב ה"ד וה"ט) את החילוק בין עקירה לשעה ועקירה לדורות – לא הביא את החילוק בין קום עשה ושב ואל תעשה.
* בסימן ד' אות ו' הוכיח הרב ישראלי שלדעת הרמב"ם "החרם תחרימם" היא לא בכל מקום אלא רק בא"י.
* ובאות ח-ט הוכיח הרב שרק בביאה ראשונה הצטרכנו לכיבוש מלחמה, אבל אח"כ בביאה שנייה ושלישית – תוכר זכותינו על הארץ גם בלי כיבוש מלחמה. ולדעת הרמב"ם אף חייבים לומר שכך יהיה.

# נספח מקורות

## הרמב"ן

**מצוה ד.** שנצטוינו לרשת הארץ אשר נתן האל יתעלה לאבותינו לאברהם ליצחק וליעקב, ולא נעזבה כיד זולתנו מן האומות או לשממה והוא אמרו להם **והורשתם אה הארץ וישבחם בה כי לכם נתתי את הארץ לרשת אותה והתנחלתם את הארץ *אשר נשבעתי לאבותיכם.*** ופרט אותה להם במצוה הזו כולה, בגבוליה ומצריה, כמו שאמר **ובאו הר האמורי ואל כל שכניו בערבה בהר בשפלה ובנגב ובחוף הים וגו׳** שלא יניחו ממנה מקום.

והראיה שזו מצוה - אמרו יתעלה בענין המרגלים **עלה רש כאשר דבר ה׳ לך אל תירא ואל** **תחת**. ואמרו עוד **ובשלח ה׳ אתכם מקדש ברנע לאמר עלו ורשו את הארץ אשר נתתי לכם**. וכאשר לא אבו לעלות במאמר הזה - כתוב **ותמרו את פי ה'**. וכן **לא שמעתם**, הוראה שהוא מצוה, לא יעוד והבטחה.

וזו היא שחכמים קורין אותה מלחמת מצוה. וכן אמרו בגמרא סוטה (דף מ״ד ע״ב) **אמר רב יהודה מלחמת יהושע לכבוש דברי הכל חובה מלחמה דוד להרווחה דברי הכל רשות**, ולשון ספרי **וירשתה וישבת בה בזכות שתירש תשב**.

ואל תשתבש ותאמר כי המצוה הזאת היא המצוה במלחמת ז׳ עממין שנצטוו לאבדם שנאמר החרם תחרימם - אין הדבר כן. שאנו נצטוינו להרוג האומות ההם בהלחמם בנו, ואם רצו להשלים - נשלים ונעזבם בתנאים ידועים, אבל הארץ - לא נניח אותה בידם ולא ביד זולתם מן האומות בדור מן הדורות. וכן אם ברחו האומות ההם מפנינו והלכו להם, כמאמרם (דברים רבה פרשח שופטים) "הגרגשי פנה והלך לו ונתן להם הקב״ה ארץ טובה כארצם זו אפריקא" - נצטוינו אנו לבוא בארץ ולכבוש (מדינות) הערים ולהושיב בה שבטנו. וכן אחרי הכריתנו העמים אם רצו שבטינו לעזבה ולכבוש להם ארץ שנער או ארץ אשור וזולתם מן המקומות – אינם רשאים, שנצטוינו בכיבושה ובישיבתה.

ומאמרם **מלחמת יהושע לכבוש** תבין כי המצות הזו היא הכבוש. וכן אמרו בספרי (דברים י״א) **כל המקום אשר תדרוך כף רגלכם בו לכם יהיה - אמר להם כל המקומות שתכבשו חוץ מן המקומות האלו הרי הם שלכם. או רשות בידם לכבוש ח״ל עד שלא יכבשו א"י? תלמוד לומר וירשתם גוים גדולים ועצומים ואחר כך כל המקום אשר כו'**. ואמרו **ואם תאמר מפני מה כיבש דוד ארם נהרים וארם צובה ואין מצות נוהגות שם? אמרו דוד עשה שלא כתורה. התורה אמרה משתכבשו א״י תהיו רשאים לכבוש ח״ל והוא לא עשה כן** - הרי נצטוינו בכיבוש בכל הדורות.

ואומר אני כי המצוה שחכמים מפליגים בה והוא דירת ארץ ישראל, עד שאמרו (כתובות דף ק׳ ע״ב) **כל היוצא ממנה ודר בחוצה לארץ יהא בעיניך כעובד ע״ז שנאמר כי גרשוני היום מהסתפח בנחלת ה׳ לאמר לך עבוד אלהים אחרים,** וזולת זה הפלגות גדולות שאמרו בה - הכל הוא ממצות עשה הזה, שנצטוינו לרשת הארץ לשבת בה.

א״כ היא מצות עשה לדורות מתחייב כל אחד ממנו ואפילו בזמן גלות כידוע בתלמוד במקומות הרבה. ולשון ספרי מעשה ברבי יהודה כן בתירא ורבי מתיא בן חרש ורבי חנניה בן אחי ר׳ יהושע ור׳ נתן שהיו יוצאין חוצה לארץ והגיעו לפלטיא וזכרו את ארץ ישראל וזקפו את עיניהם זלגו דמעותיהן וקרעו בגדיהם וקראו המקרא הזה וירשתה וישבת בה ושמרת לעשות – אמרו ישיבת ארץ ישראל שקולה ככל המצוות שבתורה:

## המגילת אסתר

(**מצוה ד**) נראה לי כי מה שלא מנאה הרב (=הרמב"ם) הוא לפי שמצות ירושת הארץ וישיבתה לא נהגה רק בימי משה ויהושע ודוד וכל זמן שלא גלו מארצם אבל אחר שגלו מעל אדמתם אין מצוה זו נוהגה לדורות עד עת בא המשיח כי אדרבא נצטוינו לפי מה שאמרו בסוף כתובות (דף קי״א) שלא נמרוד באומות ללכת לכבוש את הארץ בחזקה, והוכיחו מפסוק השבעתי אתכם בנות ירושלים וגו׳, ודרשו בו שלא יעלו ישראל בחומה.

ומה שאמר הרמב"ן שהחכמים אמרו כי כבוש הארץ היא מלחמת מצוה - זהו כאשר לא נהיה משועבדים לאומות . ומה שאמר עוד שהחכמים הפליגו בישיבת דירת הארץ - זה דוקא בזמן שבית המקדש קיים, אבל עכשיו אין מצוה לדור בה. וכן פירשו התוס' שם גבי הוא אמר לעלות.

ועוד ראיה שאין בו מצוה - ממה שאמרו ג״כ התם (שם) כל העולה מבבל לא״י עובר בעשה שנאמר **בבלה יובאו ושמה יהיו**, ואם היה מצוה בדירת א״י בכל הזמנים - איך יבא נביא אחר משה לסתור אח דבריו, והא אין נביא רשאי לחדש דבר מעתה וכ׳׳ש לסתור?!

והמאמר שהביא מספרי שבכו וקראו המקרא הזה וירשתה וישבתה בה - נ״ל שעל שלא היה בידם לקיים מקרא זה, לפי שהיה הבית חרב היו בוכים. והראיה ממה שקרעו את בגדיהם, שנראה שעל החורבן היו מתאבלים. שאם מצוה זו היתה נוהגת גם לאחר החורבן – למה בכו וקרעו את בגדיהם, והלוא גם עתה היו יכולים לקיימה. לכך נאמר שבודאי מצוה זו אינה נוהגת אחר חורבן הבית שיבנה במהרה בימינו אמן:

## הרמב"ם

### פי"ג מהלכות אישות

[**טז**](file:///C:\Program%20Files\תורת%20אמת%20-%20363\Temp\his_temp_3_1.htm#הלכות אישות - פרק שלשה עשר-טז!) כָּל הַיִּשּׁוּב אֲרָצוֹת אֲרָצוֹת הוּא. כְּגוֹן אֶרֶץ כְּנַעַן וְאֶרֶץ מִצְרַיִם וְאֶרֶץ תֵּימָן וְאֶרֶץ כּוּשׁ וְאֶרֶץ שִׁנְעָר וְכַיּוֹצֵא בָּהֶן. וְכָל אֶרֶץ וְאֶרֶץ מִמְּדִינוֹת וּכְפָרִים. וְעָרֵי יִשְׂרָאֵל לְעִנְיַן נִשּׂוּאִין שָׁלֹשׁ אֲרָצוֹת הָיוּ. יְהוּדָה וְעֵבֶר הַיַּרְדֵּן וְהַגָּלִיל:

**[יז](file:///C:\\Program%20Files\\תורת%20אמת%20-%20363\\Temp\\his_temp_3_1.htm" \l "הלכות אישות - פרק שלשה עשר-יז!)** אִישׁ שֶׁהָיָה מֵאֶרֶץ מִן הָאֲרָצוֹת וְנָשָׂא אִשָּׁה בְּאֶרֶץ אַחֶרֶת כּוֹפִין אוֹתָהּ וְיוֹצְאָה עִמּוֹ לְאַרְצוֹ אוֹ תֵּצֵא בְּלֹא כְּתֻבָּה שֶׁעַל מְנָת כֵּן נִשְּׂאָה אַף עַל פִּי שֶׁלֹּא פֵּרֵשׁ. אֲבָל הַנּוֹשֵׂא אִשָּׁה בְּאַחַת מִן הָאֲרָצוֹת וְהִיא מֵאַנְשֵׁי אוֹתָהּ הָאָרֶץ אֵינוֹ [ד] יָכוֹל לְהוֹצִיאָהּ לְאֶרֶץ אַחֶרֶת. אֲבָל מוֹצִיאָהּ מִמְּדִינָה לִמְדִינָה וּמִכְּפָר [ה] לִכְפָר בְּאוֹתָהּ הָאָרֶץ. וְאֵינוֹ יָכוֹל לְהוֹצִיאָהּ מִמְּדִינָה לִכְפָר וְלֹא מִכְּפָר [ו] לִמְדִינָה שֶׁיֵּשׁ דְּבָרִים שֶׁיְּשִׁיבַת הַמְּדִינָה טוֹבָה לָהֶם וְיֵשׁ דְּבָרִים שֶׁיְּשִׁיבַת הַכְּפָרִים טוֹבָה לָהֶם:

**[יח](file:///C:\\Program%20Files\\תורת%20אמת%20-%20363\\Temp\\his_temp_3_1.htm" \l "הלכות אישות - פרק שלשה עשר-יח!)** וּכְשֶׁמּוֹצִיאָהּ מִמְּדִינָה לִמְדִינָה וּמִכְּפָר לִכְפָר בְּאוֹתָהּ הָאָרֶץ אֵינוֹ יָכוֹל לְהוֹצִיאָהּ מִנָּוֶה הַיָּפֶה לַנָּוֶה הָרַע וְלֹא מֵרַע לְיָפֶה. מִפְּנֵי שֶׁהִיא צְרִיכָה לְהִטָּפֵל [ז] וְלִבְדֹּק עַצְמָהּ בַּנָּוֶה הַיָּפֶה כְּדֵי שֶׁלֹּא תִּהְיֶה בּוֹ קַלָּה וּכְעוּרָה. וְכֵן לֹא יוֹצִיאָהּ מִמָּקוֹם שֶׁרֻבּוֹ יִשְׂרָאֵל לְמָקוֹם שֶׁרֻבּוֹ עַכּוּ''ם. וּבְכָל מָקוֹם מוֹצִיאִין מִמָּקוֹם שֶׁרֻבּוֹ עַכּוּ''ם לְמָקוֹם שֶׁרֻבּוֹ יִשְׂרָאֵל:

**[יט](file:///C:\\Program%20Files\\תורת%20אמת%20-%20363\\Temp\\his_temp_3_1.htm" \l "הלכות אישות - פרק שלשה עשר-יט!)** בַּמֶּה דְּבָרִים אֲמוּרִים מִחוּצָה לָאָרֶץ לְחוּצָה לָאָרֶץ אוֹ מֵאֶרֶץ יִשְׂרָאֵל לְאֶרֶץ יִשְׂרָאֵל אֲבָל מִחוּצָה לָאָרֶץ לְאֶרֶץ יִשְׂרָאֵל כּוֹפִין אוֹתָהּ לַעֲלוֹת אֲפִלּוּ מִנָּוֶה הַיָּפֶה לַנָּוֶה הָרַע וַאֲפִלּוּ מִמָּקוֹם שֶׁרֻבּוֹ יִשְׂרָאֵל לְמָקוֹם שֶׁרֻבּוֹ עַכּוּ''ם מַעֲלִין. וְאֵין מוֹצִיאִין מֵאֶרֶץ יִשְׂרָאֵל לְחוּצָה לָאָרֶץ וַאֲפִלּוּ מִנָּוֶה הָרַע לַנָּוֶה הַיָּפֶה [וַאֲפִלּוּ מִמָּקוֹם] שֶׁרֻבּוֹ עַכּוּ''ם לְמָקוֹם שֶׁרֻבּוֹ יִשְׂרָאֵל:

**[כ](file:///C:\\Program%20Files\\תורת%20אמת%20-%20363\\Temp\\his_temp_3_1.htm" \l "הלכות אישות - פרק שלשה עשר-כ!)** אָמַר הָאִישׁ לַעֲלוֹת לְאֶרֶץ יִשְׂרָאֵל וְהִיא אֵינָהּ רוֹצָה תֵּצֵא בְּלֹא כְּתֻבָּה. אָמְרָה הִיא לַעֲלוֹת וְהוּא אֵינוֹ רוֹצֶה יוֹצִיא וְיִתֵּן כְּתֻבָּה. וְהוּא הַדִּין לְכָל מָקוֹם מֵאֶרֶץ יִשְׂרָאֵל עִם יְרוּשָׁלַיִם. שֶׁהַכּל מַעֲלִין לְאֶרֶץ יִשְׂרָאֵל וְאֵין הַכּל מוֹצִיאִין מִשָּׁם. הַכּל מַעֲלִין לִירוּשָׁלַיִם וְאֵין הַכּל מוֹצִיאִין מִשָּׁם:

### פ"ח מהלכות עבדים

[**ט**](file:///C:\Program%20Files\תורת%20אמת%20-%20363\Temp\his_temp_3_2.htm#הלכות עבדים - פרק שמיני-ט!) עֶבֶד שֶׁאָמַר לַעֲלוֹת לְאֶרֶץ יִשְׂרָאֵל כּוֹפִין אֶת רַבּוֹ לַעֲלוֹת עִמּוֹ אוֹ יִמְכֹּר אוֹתוֹ לְמִי שֶׁיַּעֲלוּהוּ לְשָׁם. רָצָה הָאָדוֹן לָצֵאת לְחוּצָה לָאָרֶץ אֵינוֹ יָכוֹל לְהוֹצִיא אֶת עַבְדּוֹ עַד שֶׁיִּרְצֶה. וְדִין זֶה בְּכָל זְמַן אֲפִלּוּ בַּזְּמַן הַזֶּה שֶׁהָאָרֶץ בְּיַד עַכּוּ''ם:

**[י](file:///C:\\Program%20Files\\תורת%20אמת%20-%20363\\Temp\\his_temp_3_2.htm" \l "הלכות עבדים - פרק שמיני-י!)** עֶבֶד שֶׁבָּרַח מִחוּצָה לָאָרֶץ לָאָרֶץ אֵין מַחֲזִירִין לוֹ לְעַבְדוּת וְעָלָיו נֶאֱמַר [(דברים כג-טז)](file:///C:\Program%20Files\תורת%20אמת%20-%20363\Temp\his_temp_3_2.htm#bm:0000764-#דברים פרק-כג-{טז}!) 'לֹא תַסְגִּיר עֶבֶד אֶל אֲדֹנָיו'. וְאוֹמֵר לְרַבּוֹ שֶׁיִּכְתֹּב לוֹ גֵּט שִׁחְרוּר וְיִכְתֹּב לוֹ שְׁטַר חוֹב בְּדָמָיו עַד שֶׁתַּשִּׂיג יָדוֹ וְיִתֵּן לוֹ. וְאִם לֹא רָצָה הָאָדוֹן לְשַׁחְרְרוֹ מַפְקִיעִין בֵּית דִּין שִׁעְבּוּדוֹ מֵעָלָיו וְיֵלֵךְ לוֹ:

**[יא](file:///C:\\Program%20Files\\תורת%20אמת%20-%20363\\Temp\\his_temp_3_2.htm" \l "הלכות עבדים - פרק שמיני-יא!)** עֶבֶד זֶה שֶׁבָּרַח לָאָרֶץ הֲרֵי הוּא גֵּר צֶדֶק וְהוֹסִיף לוֹ הַכָּתוּב אַזְהָרָה אַחֶרֶת לְמִי שֶׁמְּאַנֶּה אוֹתוֹ מִפְּנֵי שֶׁהוּא שְׁפַל רוּחַ יוֹתֵר מִן הַגֵּר וְצִוָּה עָלָיו הַכָּתוּב שֶׁנֶּאֱמַר [(דברים כג-יז)](file:///C:\Program%20Files\תורת%20אמת%20-%20363\Temp\his_temp_3_2.htm#bm:0000764-#דברים פרק-כג-{יז}!) 'עִמְּךָ יֵשֵׁב בְּקִרְבְּךָ' [(דברים כג-יז)](file:///C:\Program%20Files\תורת%20אמת%20-%20363\Temp\his_temp_3_2.htm#bm:0000764-#דברים פרק-כג-{יז}!) 'בְּאַחַד שְׁעָרֶיךָ' [(דברים כג-יז)](file:///C:\Program%20Files\תורת%20אמת%20-%20363\Temp\his_temp_3_2.htm#bm:0000764-#דברים פרק-כג-{יז}!) 'בַּטּוֹב לוֹ לֹא תּוֹנֶנּוּ'. זוֹ אַף הוֹנָיַת דְּבָרִים. נִמְצֵאתָ לָמֵד שֶׁהַמְאַנֶּה אֶת הַגֵּר הַזֶּה עוֹבֵר בִּשְׁלֹשָׁה לָאוִין מִשּׁוּם [(ויקרא כה-יז)](file:///C:\Program%20Files\תורת%20אמת%20-%20363\Temp\his_temp_3_2.htm#bm:0000762-#ויקרא פרק-כה-{יז}!) 'וְלֹא תוֹנוּ אִישׁ אֶת עֲמִיתוֹ' וּמִשּׁוּם [(שמות כב-כ)](file:///C:\Program%20Files\תורת%20אמת%20-%20363\Temp\his_temp_3_2.htm#bm:0000761-#שמות פרק-כב-{כ}!) 'וְגֵר לֹא תוֹנֶה' וּמִשּׁוּם לֹא תּוֹנֶנּוּ. וְכֵן עוֹבֵר מִשּׁוּם [(שמות כב-כ)](file:///C:\Program%20Files\תורת%20אמת%20-%20363\Temp\his_temp_3_2.htm#bm:0000761-#שמות פרק-כב-{כ}!) 'וְלֹא תִלְחָצֶנּוּ' כְּמוֹ שֶׁבֵּאַרְנוּ בְּעִנְיַן הוֹנָיָה:

### פ"ה מהלכות מלכים

[**ו**](file:///C:\Program%20Files\תורת%20אמת%20-%20363\Temp\his_temp_3_3.htm#הלכות מלכים ומלחמותיהם - פרק חמישי-ו!) כָּל הָאֲרָצוֹת שֶׁכּוֹבְשִׁין יִשְׂרָאֵל בְּמֶלֶךְ עַל פִּי בֵּית דִּין. הֲרֵי זֶה כִּבּוּשׁ רַבִּים וַהֲרֵי הִיא כְּאֶרֶץ יִשְׂרָאֵל שֶׁכָּבַשׁ יְהוֹשֻׁעַ לְכָל דָּבָר. וְהוּא שֶׁכָּבְשׁוּ אַחַר כִּבּוּשׁ כָּל אֶרֶץ יִשְׂרָאֵל הָאֲמוּרָה בַּתּוֹרָה:

**[ז](file:///C:\\Program%20Files\\תורת%20אמת%20-%20363\\Temp\\his_temp_3_3.htm" \l "הלכות מלכים ומלחמותיהם - פרק חמישי-ז!)** וּמֻתָּר לִשְׁכֹּן בְּכָל הָעוֹלָם חוּץ מֵאֶרֶץ מִצְרַיִם. [ב] מִן הַיָּם הַגָּדוֹל וְעַד הַמַּעֲרָב אַרְבַּע מֵאוֹת פַּרְסָה עַל אַרְבַּע מֵאוֹת פַּרְסָה כְּנֶגֶד אֶרֶץ כּוּשׁ וּכְנֶגֶד הַמִּדְבָּר. הַכּל אָסוּר לְהִתְיַשֵּׁב בָּהּ. בִּשְׁלֹשָׁה מְקוֹמוֹת הִזְהִירָה תּוֹרָה שֶׁלֹּא לָשׁוּב לְמִצְרַיִם. שֶׁנֶּאֱמַר [(דברים יז-טז)](file:///C:\Program%20Files\תורת%20אמת%20-%20363\Temp\his_temp_3_3.htm#bm:0000764-#דברים פרק-יז-{טז}!) 'לֹא תֹסִפוּן לָשׁוּב בַּדֶּרֶךְ הַזֶּה עוֹד'. [(דברים כח-סח)](file:///C:\Program%20Files\תורת%20אמת%20-%20363\Temp\his_temp_3_3.htm#bm:0000764-#דברים פרק-כח-{סח}!) 'לֹא תֹסִיף עוֹד לִרְאֹתָהּ'. [(שמות יד-יג)](file:///C:\Program%20Files\תורת%20אמת%20-%20363\Temp\his_temp_3_3.htm#bm:0000761-#שמות פרק-יד-{יג}!) 'לֹא תֹסִפוּ לִרְאֹתָם עוֹד עַד עוֹלָם'. וַאֲלֶכְּסַנְדְּרִיאָה בִּכְלַל הָאִסּוּר:

**[ח](file:///C:\\Program%20Files\\תורת%20אמת%20-%20363\\Temp\\his_temp_3_3.htm" \l "הלכות מלכים ומלחמותיהם - פרק חמישי-ח!)** מֻתָּר לַחְזֹר לְאֶרֶץ מִצְרַיִם [ג] לִסְחוֹרָה וְלִפְרַקְמַטְיָא. וְלִכְבֹּשׁ אֲרָצוֹת אֲחֵרוֹת. וְאֵין אָסוּר אֶלָּא לְהִשְׁתַּקֵעַ שָׁם. וְאֵין לוֹקִין עַל לָאו זֶה. שֶׁבְּעֵת הַכְּנִיסָה מֻתָּר הוּא. וְאִם יַחֲשֹׁב לֵישֵׁב וּלְהִשְׁתַּקֵעַ שָׁם אֵין בּוֹ מַעֲשֶׂה. וְיֵרָאֶה לִי שֶׁאִם כָּבַשׁ אֶרֶץ מִצְרַיִם מֶלֶךְ יִשְׂרָאֵל עַל פִּי בֵּית דִּין שֶׁהִיא מֻתֶּרֶת. וְלֹא הִזְהִירָה אֶלָּא לָשׁוּב לָהּ יְחִידִים אוֹ לִשְׁכֹּן בָּהּ וְהִיא בְּיַד עַכּוּ''ם מִפְּנֵי שֶׁמַּעֲשֶׂיהָ מְקֻלְקָלִין יוֹתֵר מִכָּל הָאֲרָצוֹת. שֶׁנֶּאֱמַר [(ויקרא יח-ג)](file:///C:\Program%20Files\תורת%20אמת%20-%20363\Temp\his_temp_3_3.htm#bm:0000762-#ויקרא פרק-יח-{ג}!) 'כְּמַעֲשֵׂה אֶרֶץ מִצְרַיִם':

**[ט](file:///C:\\Program%20Files\\תורת%20אמת%20-%20363\\Temp\\his_temp_3_3.htm" \l "הלכות מלכים ומלחמותיהם - פרק חמישי-ט!)** אָסוּר לָצֵאת מֵאֶרֶץ יִשְׂרָאֵל לְחוּצָה לָאָרֶץ לְעוֹלָם. אֶלָּא לִלְמֹד תּוֹרָה אוֹ לִשָּׂא אִשָּׁה אוֹ לְהַצִּיל מִן הָעַכּוּ''ם. וְיַחְזֹר לָאָרֶץ. וְכֵן יוֹצֵא הוּא לִסְחוֹרָה. אֲבָל לִשְׁכֹּן בְּחוּצָה לָאָרֶץ אָסוּר אֶלָּא אִם כֵּן חָזַק שָׁם הָרָעָב עַד שֶׁנַּעֲשָׂה שְׁוֵה דִּינָר חִטִּין בִּשְׁנֵי דִּינָרִין. בַּמֶּה דְּבָרִים אֲמוּרִים כְּשֶׁהָיוּ הַמָּעוֹת מְצוּיוֹת וְהַפֵּרוֹת בְּיֹקֶר. אֲבָל אִם הַפֵּרוֹת בְּזוֹל וְלֹא יִמְצָא מָעוֹת וְלֹא בְּמָה יִשְׂתַּכֵּר וְאָבְדָה פְּרוּטָה מִן הַכִּיס. יֵצֵא לְכָל מָקוֹם שֶׁיִּמְצָא בּוֹ רֶוַח. וְאַף עַל פִּי שֶׁמֻּתָּר לָצֵאת אֵינָהּ מִדַּת חֲסִידוּת שֶׁהֲרֵי מַחְלוֹן וְכִלְיוֹן שְׁנֵי גְּדוֹלֵי הַדּוֹר הָיוּ וּמִפְּנֵי צָרָה גְּדוֹלָה יָצְאוּ וְנִתְחַיְּבוּ כְּלָיָה לַמָּקוֹם:

**[י](file:///C:\\Program%20Files\\תורת%20אמת%20-%20363\\Temp\\his_temp_3_3.htm" \l "הלכות מלכים ומלחמותיהם - פרק חמישי-י!)** גְּדוֹלֵי הַחֲכָמִים הָיוּ מְנַשְּׁקִין עַל תְּחוּמֵי אֶרֶץ יִשְׂרָאֵל וּמְנַשְּׁקִין אֲבָנֶיהָ וּמִתְגַּלְגְּלִין עַל עֲפָרָהּ. וְכֵן הוּא אוֹמֵר [(תהילים קב-טו)](file:///C:\Program%20Files\תורת%20אמת%20-%20363\Temp\his_temp_3_3.htm#bm:0000786-#תהילים פרק-קב-{טו}!) 'כִּי רָצוּ עֲבָדֶיךָ אֶת אֲבָנֶיהָ וְאֶת עֲפָרָהּ יְחֹנֵנוּ':

**[יא](file:///C:\\Program%20Files\\תורת%20אמת%20-%20363\\Temp\\his_temp_3_3.htm" \l "הלכות מלכים ומלחמותיהם - פרק חמישי-יא!)** אָמְרוּ חֲכָמִים כָּל הַשּׁוֹכֵן בְּאֶרֶץ יִשְׂרָאֵל עֲוֹנוֹתָיו מְחוּלִין. שֶׁנֶּאֱמַר [(ישעיה לג-כד)](file:///C:\Program%20Files\תורת%20אמת%20-%20363\Temp\his_temp_3_3.htm#bm:0000771-#ישעיה פרק-לג-{כד}!) 'וּבַל יֹאמַר שָׁכֵן חָלִיתִי הָעָם הַיּשֵׁב בָּהּ נְשֻׂא עָוֹן'. אֲפִלּוּ הָלַךְ בָּהּ אַרְבַּע אַמּוֹת זוֹכֶה לְחַיֵּי הָעוֹלָם הַבָּא. וְכֵן הַקָּבוּר בָּהּ נִתְכַּפֵּר לוֹ. וּכְאִלּוּ הַמָּקוֹם שֶׁהוּא בּוֹ מִזְבַּח כַּפָּרָה. שֶׁנֶּאֱמַר [(דברים לב-מג)](file:///C:\Program%20Files\תורת%20אמת%20-%20363\Temp\his_temp_3_3.htm#bm:0000764-#דברים פרק-לב-{מג}!) 'וְכִפֶּר אַדְמָתוֹ עַמּוֹ'. וּבַפֻּרְעָנוּת הוּא אוֹמֵר [(עמוס ז-יז)](file:///C:\Program%20Files\תורת%20אמת%20-%20363\Temp\his_temp_3_3.htm#bm:0000776-#עמוס פרק-ז-{יז}!) 'עַל אֲדָמָה טְמֵאָה תָּמוּת'. וְאֵינוֹ דּוֹמֶה קוֹלַטְתּוֹ [ד] מֵחַיִּים לְקוֹלַטְתּוֹ אַחַר מוֹתוֹ. וְאַף עַל פִּי כֵן גְּדוֹלֵי הַחֲכָמִים הָיוּ מוֹלִיכִים מֵתֵיהֶם לְשָׁם. צֵא וּלְמַד מִיַּעֲקֹב אָבִינוּ וְיוֹסֵף הַצַּדִּיק:

**[יב](file:///C:\\Program%20Files\\תורת%20אמת%20-%20363\\Temp\\his_temp_3_3.htm" \l "הלכות מלכים ומלחמותיהם - פרק חמישי-יב!)** לְעוֹלָם יָדוּר אָדָם בְּאֶרֶץ יִשְׂרָאֵל אֲפִלּוּ בְּעִיר שֶׁרֻבָּהּ עַכּוּ''ם וְאַל יָדוּר בְּחוּצָה לָאָרֶץ וַאֲפִלּוּ בְּעִיר שֶׁרֻבָּהּ יִשְׂרָאֵל. שֶׁכָּל הַיּוֹצֵא לְחוּצָה לָאָרֶץ כְּאִלּוּ עוֹבֵד עֲבוֹדָה זָרָה. שֶׁנֶּאֱמַר [(שמואל א כו-יט)](file:///C:\Program%20Files\תורת%20אמת%20-%20363\Temp\his_temp_3_3.htm#bm:0000767-#שמואל א פרק-כו-{יט}!) 'כִּי גֵרְשׁוּנִי הַיּוֹם מֵהִסְתַּפֵּחַ בְּנַחֲלַת ה' לֵאמֹר לֵךְ עֲבֹד אֱלֹהִים אֲחֵרִים'. וּבַפֻּרְעָנֻיּוֹת הוּא אוֹמֵר [(יחזקאל יג-ט)](file:///C:\Program%20Files\תורת%20אמת%20-%20363\Temp\his_temp_3_3.htm#bm:0000773-#יחזקאל פרק-יג-{ט}!) 'וְאֶל אַדְמַת יִשְׂרָאֵל לֹא יָבֹאוּ'. כְּשֵׁם שֶׁאָסוּר לָצֵאת מֵהָאָרֶץ לְחוּצָה לָאָרֶץ כָּךְ אָסוּר לָצֵאת מִבָּבֶל לִשְׁאָר הָאֲרָצוֹת. שֶׁנֶּאֱמַר [(ירמיה כז-כב)](file:///C:\Program%20Files\תורת%20אמת%20-%20363\Temp\his_temp_3_3.htm#bm:0000772-#ירמיה פרק-כז-{כב}!) 'בָּבֶלָה יוּבָאוּ וְשָׁמָּה יִהְיוּ':

## ירושלמי שביעית ריש פ"ו

**פרק ו הלכה א גמרא** כתיב ([דברים יב](http://kodesh.snunit.k12.il/i/t/t0512.htm#1)( **אלה החוקים והמשפטים אשר תשמרון לעשות בארץ** בארץ אתם חייבים לעשות ואי אתם חייבים לעשות בחוצה לארץ. עדיין אנו אומרים מצות שהן תלויות בארץ אינן נוהגין אלא בארץ, יכול אפילו מצות שאינן תלויות בארץ לא יהו נוהגות אלא בארץ? ת"ל ([דברים יא) **השמרו לכם פן יפתה לבבכם וחרה אף ה' בכם וגו' ושמתם את דברי אלה על לבבכם ועל נפשכם** מה אית לך כגון תפילין ותלמוד תורה מה תפילין ותלמוד תורה שאינן תלוין בארץ נוהגין בין בארץ בין בחו"ל – אף כל דבר שאינו תלוי בארץ נוהג בין בארץ בין בחו"ל. מעתה משגלו יהו פטורין? כתיב (](http://kodesh.snunit.k12.il/i/t/t0511.htm#16)[נחמיה ח](http://kodesh.snunit.k12.il/i/t/t35b08.htm#17)) **ויעשו כל הקהל הבאים מן השבי סוכות וישבו בסוכות כי לא עשו מימי ישוע בן נון** ולמה ישוע? רבי הלל בריה דרבי שמואל בר נחמן פגם הכתוב צדיק בקבר מפני כבוד צדיק בשעתו: הקיש ביאתן בימי עזרא לביאתן בימי יהושע, מה ביאתן בימי יהושע פטורים היו ונתחייבו - אף ביאתן בימי עזרא פטורים היו ונתחייבו.

ממה נתחייבו? רבי יוסי בר חנינא אמר מדבר תורה נתחייבו הדא הוא דכתיב ([דברים ל](http://kodesh.snunit.k12.il/i/t/t0530.htm#5)( **והביאך ה' אלהיך אל הארץ אשר ירשו אבותיך וירשתה** הקיש ירושתך לירושת אבותיך, מה ירושת אבותיך מדבר תורה - אף ירושתך מדבר תורה. **והטיבך והרבך מאבותיך** אבותיך פטורים היו ונתחייבו - ואתם פטורים הייתם ונתחייבתם; אבותיכם לא היה עליהם עול מלכות - ואתם אע"פ שיש עליכם עול מלכות; אבותיכם לא נתחייבו אלא לאחר ארבע עשרה שנה, שבע שכיבשו ושבע שחילקו - אבל אתם כיון שנכנסתם נתחייבתם; אבותיכם לא נתחייבו עד שעה שקנו כולה אבל אתם ראשון ראשון קונה ומתחייב.

א"ר אלעזר מאליהן קיבלו עליהן את המעשרות מה טעם ([נחמיה ז)](http://kodesh.snunit.k12.il/i/t/t35b07.htm) **בכל זאת אנו כורתים אמנה וכותבים ועל החתום שרינו לויינו וכהנינו**. מה מקיים ר"א **ואת בכורות בקרנו וצאנינו**? מכיון שקיבלו עליהן דברים שלא היו מחוייבים עליהן - אפילו דברים שהיו מחוייבים עליהן העלה עליהן כאילו מאיליהן קבלו עליהן. מה מקיים רבי יוסי ב"ר חנינא **ובכל זאת**? מכיון שקיבלו עליהן בסבר פנים יפות - העלה עליהן הכתוב כאילו מאיליהן קבלו עליהן. מה מקיים ר"א **מאבותיך**? פתר לה לעתיד לבא, דאמר רבי חלבו שמעון בר בא בשם ר' יוחנן אבותיך ירשו ארץ של שבעת עממין ואתם עתידין לירש של עשר עממים תלתי חורנייתא אילן אינון? **את הקיני ואת הקניזי ואת הקדמוני** ר"י אומר ערביי' שלמייא נבטייא, רבי שמעון אומר אסיא ואספמיא ודמשק, ראב"י אומר אסייא וקרתיגנא ותורקי, רבי אומר אדום ומואב וראשית בני עמון. **מאבותיך** אבותיך אע"פ שנגאלו חזרו ונשתעבדו, אבל אתם משאת' נגאלים עוד- אין אתם משתעבדין מה טעם (ירמיהו ל) **שאלו נא וראו אם יולד זכר** כשם שאין הזכר יולד כך אתם משאתם נגאלין עוד אין אתם משתעבדין.

1. בסי' ב' דן הרב בהרחבה בהגדרת עקירה ע"י נביא בהוראת שעה ועקירה ע"י בית דין בשב ואל תעשה, ובחילוקים שביניהם לפי הרמב"ם ולפי הרמב"ן, ומדוע כשהביא הרמב"ם בהלכות ממרים (פ"ב ה"ד וה"ט) את החילוק בין עקירה לשעה ועקירה לדורות – לא הביא את החילוק בין קום עשה ושב ואל תעשה. [↑](#footnote-ref-1)
2. רש"י על התורה כתב:

   **והורשתם את הארץ.** והורשתם אותה מיושביה, ואז וישבתם בה תוכלו להתקיים בה, ואם לאו, לא תוכלו להתקיים בה:

   כלומר שני הבדלים בין רש"י לרמב"ן: (א) רש"י אינו רואה את הפסוק כמצווה אלא כייעוד והדרכה, (ב) רש"י מפרש "והורשתם" מלשון הורשה, להוריש את יושבי הארץ, להשמידם. [↑](#footnote-ref-2)
3. הרשב"ש (שו"ת סי' א') הוכיח שמזה שהרמב"ן הביא את סוגייתנו – מכאן שהוא רואה את "הכל מעלין" כתקנה משום מצות יישוב הארץ. והרב ישראלי כאן טוען שאכן מעלות א"י המתוארות בגמרא הן עניין למצות יישוב הארץ וחיבתה, אך דווקא אותן הרמב"ן ציטט, אבל הרמב"ן לא ציטט את תקנת "הכל מעלין" שבמשנה ומזה מדקדק הרב ישראלי שהתקנה אינה מחמת המצווה. [↑](#footnote-ref-3)
4. ע"ש בירושלמי לפני זה אם אדם מיהודה שקידש אשה בגליל, וההלכה ברמב"ם פי"ג מהלכות אישות, הובא להלן ב [נספח המקורות](#הרמב"ם). פירושים נוספים לברייתא הזו ע' במפרשי הירושלמי כולל עלי תמר שם. [↑](#footnote-ref-4)
5. וע' סימן ד' אות ו', שהרב ישראלי הוכיח שאכן לדעת הרמב"ם "החרם תחרימם" היא לא בכל מקום אלא רק בא"י**:** לו היתה בכל מקום לא היה האבני נזר יכול לטעון שהיא זהה עם כיבוש הארץ. [↑](#footnote-ref-5)
6. ע' בספר המצוות לרמב"ם שורש י"ב שאין למנות חלקי המצווה למצוות נפרדות, והשאלה היא מה נקרא מצווה שלמה ומה נקרא חלק ממצווה אחרת. [↑](#footnote-ref-6)
7. קושיית הגרי"ז מינצברג, קונטרס "יישוב ארץ ישראל" (ירושלים תר"ץ, עמ' ל"ב –ל"ג). <http://www.hebrewbooks.org/22474> [↑](#footnote-ref-7)
8. ע' <http://www.hebrewbooks.org/pdfpager.aspx?req=14137&st=&pgnum=31> הובא להלן ב [נספח המקורות](#ירושלמי שביעית ריש פ"ו) [↑](#footnote-ref-8)
9. האבני נזר היסיק שיש מצווה מהתורה לעלות לארץ לדעת הרמב"ם, כאמור לעיל. א"כ היות ובזמנו אין סכנת דרכים, ואין סכנה ליושבים בארץ – א"כ מדוע לא עולים? וזו תשובתו, שהאיסור על הציבור מפקיע את החובה מהיחידים.

   ואמנם אפשר להתווכח איתו, כי מדוע שלא יעלו היחידים – כל היחידים כולם - ברשות המלכות, אם תינתן רשות כזו. [↑](#footnote-ref-9)
10. הרב מתווכח כאן עם עמדת ה"ויואל משה" וסיעתו, הטוענים כי התנגדות הערבים ממשיכה את תוקף השבועה, ושאנחנו גרמנו למלחמה בכך שהכרזנו על המדינה, ושגם אם יש מקום ליום הודאה – אזי ביום שוך הקרבות, וכיו"ב. [↑](#footnote-ref-10)